Κανονισμός (ΕΚ) αριθ. 830/2004 του Συμβουλίου

της 26ης Απριλίου 2004

για τη σύναψη του πρωτοκόλλου που καθορίζει, για την περίοδο από την 1η Ιανουαρίου 2004 έως τις 31 Δεκεμβρίου 2008, τις αλιευτικές δυνατότητες και το χρηματικό αντιστάθμισμα που προβλέπονται στη συμφωνία μεταξύ της Ευρωπαϊκής Οικονομικής Κοινότητας και της κυβέρνησηςτης Δημοκρατίας της Γουινέας για την αλιεία στα ανοικτά των ακτών της Γουινέας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37 σε συνδυασμό με το άρθρο 300 παράγραφος 2 και παράγραφος 3 πρώτο εδάφιο,

την πρόταση της Επιτροπής,

τη γνώμη του Ευρωπαϊκού Κοινοβουλίου(1),

Εκτιμώντας τα ακόλουθα:

(1) Σύμφωνα με το άρθρο 15 δεύτερο εδάφιο της συμφωνίας μεταξύ της Ευρωπαϊκής Οικονομικής Κοινότητας και της κυβέρνησης της Δημοκρατίας της Γουινέας σχετικά με την αλιεία στα ανοικτά των ακτών της Γουινέας(2) ("συμφωνία"), τα δύο μέρη προέβησαν σε διαπραγματεύσεις για τον καθορισμό των τροποποιήσεων ή συμπληρώσεων που πρέπει να συμπεριληφθούν στην εν λόγω συμφωνία κατά τη λήξη της περιόδου εφαρμογής του συνημμένου στη συμφωνία πρωτοκόλλου.

(2) Μετά το πέρας των διαπραγματεύσεων αυτών, στις 27 Ιουνίου 2003 μονογραφήθηκε νέο πρωτόκολλο για τον καθορισμό των αλιευτικών δυνατοτήτων και του χρηματικού αντισταθμίσματος που προβλέπονται στη συμφωνία για την περίοδο από την 1η Ιανουαρίου 2004 έως τις 31 Δεκεμβρίου 2008.

(3) Θα πρέπει να καθορισθεί η μέθοδος κατανομής των αλιευτικών δυνατοτήτων μεταξύ των κρατών μελών με βάση την παραδοσιακή κατανομή των αλιευτικών δυνατοτήτων στο πλαίσιο της συμφωνίας.

(4) Είναι προς το συμφέρον της Κοινότητας να εγκριθεί το εν λόγω πρωτόκολλο,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το πρωτόκολλο με το οποίο καθορίζονται οι αλιευτικές δυνατότητες και του χρηματικού αντισταθμίσματος που προβλέπονται στη συμφωνία μεταξύ της Ευρωπαϊκής Οικονομικής Κοινότητας και της κυβέρνησης της Δημοκρατίας της Γουινέας για την αλιεία στα ανοικτά των ακτών της Γουινέας και για την περίοδο από την 1η Ιανουαρίου 2004 έως τις 31 Δεκεμβρίου 2008, εγκρίνεται εξ ονόματος της Κοινότητας.

Το κείμενο του πρωτοκόλλου επισυνάπτεται στον παρόντα κανονισμό(3).

Άρθρο 2

1. Οι καθοριζόμενες στο πρωτόκολλο αλιευτικές δυνατότητες κατανέμονται μεταξύ των κρατών μελών ως εξής:

α) αλιεία γαρίδας:

- Iσπανία: 1050 ΚΟΧ

- Πορτογαλία: 300 ΚΟΧ

- Ελλάδα: 150 ΚΟΧ·

β) θυνναλιευτικά γρι-γρι:

- Γαλλία: 17 σκάφη

- Ισπανία: 17 σκάφη·

γ) θυνναλιευτικά με καλάμι:

- Γαλλία: 7 σκάφη

- Ισπανία: 7 σκάφη·

δ) παραγαδιάρικα επιφανείας:

- Ισπανία: 8

- Πορτογαλία: 1.

2. Οι καθοριζόμενες στο πρωτόκολλο αλιευτικές δυνατότητες για την αλιεία ιχθύων και κεφαλόποδων για το 2004 κατανέμονται μεταξύ των κρατών μελών ως εξής:

- Ισπανία: 844 ΚΟΧ

- Ιταλία: 750 ΚΟΧ

- Ελλάδα: 906 ΚΟΧ.

3. Εάν από το 2005 οι αλιευτικές δυνατότητες αυξηθούν σε σχέση με το 2004 σύμφωνα με το άρθρο 1 του πρωτοκόλλου, οι αυξήσεις αυτές θα κατανεμηθούν κατ αναλογία των αλιευτικών δυνατοτήτων για το 2004 που αναφέρονται ανωτέρω.

4. Εάν οι αιτήσεις αδειών των εν λόγω κρατών μελών δεν εξαντλήσουν τις αλιευτικές δυνατότητες που καθορίζονται στο πρωτόκολλο, η Επιτροπή μπορεί να λάβει υπόψη τις αιτήσεις αδειών οποιουδήποτε άλλου κράτους μέλους.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 26 Απριλίου 2004.

Για το Συμβούλιο

Ο Πρόεδρος

J. Walsh

(1) Γνώμη που διατυπώθηκε την 1η Απριλίου 2004 (δεν έχει ακόμη δημοσιευθεί στην Επίσημη Εφημερίδα).

(2) ΕΕ L 111 της 27.4.1983, σ. 1.

(3) ΕΕ L 99 της 3.4.2004, σ. 12.